Introduzzjoni X'ġie deċiż illum fil-laqgħa tal-Kumitat Konġunt? Il-laqgħa tal-lum kopriet il-kwistjonijiet ewlenin kollha relatati mal-implimentazzjoni tal-Ftehim dwar il-Ħruġ, jiġifieri l-Protokoll dwar l-Irlanda u l-Irlanda ta' Fuq, id-drittijiet taċ-ċittadini, il-finalizzazzjoni tal-lista tal-arbitri li se jservu bħala membri ta' bord tal-arbitraġġ skont il-Ftehim dwar il-Ħruġ, kif ukoll dispożizzjonijiet finanzjarji, kwistjonijiet oħra ta' separazzjoni, u l-Protokolli dwar Ġibiltà u dwar iż-Żoni ta' Bażi Sovrana f'Ċipru. Il-Kumitat Konġunt approva ħames deċiżjonijiet formali u soluzzjonijiet prattiċi oħra relatati mal-implimentazzjoni tal-Ftehim dwar il-Ħruġ, applikabbli mill-1 ta' Jannar 2021. Dan isegwi ftehim politiku fil-prinċipju bejn il-kopresidenti tal-Kumitat Konġunt UE-Renju Unit – il-Viċi President tal-Kummissjoni Ewropea Maroš Šefčovič u l-Kanċillier tar-Renju Unit tad-Dukat ta' Lancaster, Michael Gove — imħabbar nhar it-Tlieta, 8 ta' Diċembru 2020. Protokoll dwar l-Irlanda / l-Irlanda ta' Fuq Sabiex il-Protokoll dwar l-Irlanda u l-Irlanda ta' Fuq ikun kompletament operattiv mill-1 ta' Jannar 2021, kien jeħtieġ li jittieħdu għadd ta' deċiżjonijiet qabel jintemm il-perjodu ta' tranżizzjoni. Id-deċiżjonijiet li ttieħdu llum huma dawn li ġejjin: Peress li r-Renju Unit mhuwiex kompletament lest għal tmiem il-perjodu ta' tranżizzjoni – b'mod partikolari rigward l-importazzjoni tal-prodotti tal-ikel mill-Gran Brittanja lejn l-Irlanda ta' Fuq – l-UE u r-Renju Unit qablu dwar għadd ta' dikjarazzjonijiet unilaterali biex jipprovdu soluzzjonijiet limitati fiż-żmien f'għadd ta' oqsma (pereżempju rigward l-importazzjoni ta' prodotti tal-laħam jew mediċini, fost affarijiet oħra). Dawn is-soluzzjonijiet temporanji huma soġġetti għal kundizzjonijiet stretti biex jiġi żgurat li l-partijiet ikkonċernati rilevanti kollha jkunu f'pożizzjoni li jikkonformaw għalkollox mal-Protokoll matul l-2021. Il-Kummissjoni biħsiebha tippubblika żewġ avviżi biex tiċċara l-applikazzjoni tar-regoli tal-UE dwar l-importazzjoni ta' prodotti tal-laħam mill-Gran Brittanja fl-Irlanda ta' Fuq, kif ukoll dwar il-forniment tal-mediċini. Drittijiet taċ-ċittadini Il-Kumitat Konġunt approva t-tieni Rapport Konġunt dwar l-implimentazzjoni tad-drittijiet ta' residenza mfassla mill-Kumitat Speċjalizzat dwar id-Drittijiet taċ-Ċittadini. It-tieni Rapport Konġunt jipprovdi mhux biss aġġornament dwar l-iskemi ta' residenza li joperaw l-Istati Membri tal-UE u r-Renju Unit, iżda wkoll żewġ taqsimiet iddedikati. Ir-rapport jiddeskrivi fid-dettall il-miżuri ta' komunikazzjoni u ta' sensibilizzazzjoni mmirati għall-benefiċjarji residenti tal-Ftehim dwar il-Ħruġ, kif ukoll għal partijiet ikkonċernati importanti oħra, bħal min iħaddem. Jipprovdi wkoll informazzjoni dwar is-sostenn għal persuni vulnerabbli u s-servizzi ta' assistenza (numri tat-telefon u posta elettronika) li l-benefiċjarji residenti tal-Ftehim dwar il-Ħruġ jistgħu jużaw biex jiksbu informazzjoni dwar il-bidliet u l-impatt tagħhom u jiksbu appoġġ rigward l-applikazzjonijiet għal residenza. L-ewwel Rapport Konġunt ġie adottat mill-Kumitat Konġunt tal-Ftehim dwar il-Ħruġ fid-19 ta' Ottubru 2020 u huwa disponibbli hawnhekk. Il-Kumitat Konġunt iddeċieda wkoll li jistabbilixxi d-data minn meta l-protezzjoni tas-sigurtà soċjali għaċ-ċittadini tal-UE, tar-Renju Unit u tal-EFTA ggarantita mill-Ftehim dwar il-Ħruġ tiġi estiża għal sitwazzjonijiet transfruntieri li jinvolvu l-pajjiżi tal-UE, tar-Renju Unit u tal-EFTA (l-hekk imsejħa “trijangolazzjoni”). Din id-data hija l-1 ta' Jannar 2021. Bord tal-arbitraġġ Illum il-Kumitat Konġunt ħa nota tal-lista ta' 25 persuna, inklużi ħames presidenti, li se jservu bħala membri ta' bord ta' arbitraġġ stabbilit skont il-mekkaniżmu għas-soluzzjoni tat-tilwim tal-Ftehim dwar il-Ħruġ, u kkonferma l-adozzjoni imminenti tagħha. Il-mekkaniżmu għas-soluzzjoni tat-tilwim jenħtieġ li jibda jopera mill-1 ta' Jannar 2021. Il-lista hija magħmula minn persuni li ma hemm l-ebda dubju dwar l-indipendenza tagħhom, li għandhom il-kwalifiki meħtieġa għall-ħatra tal-ogħla kariga ġudizzjarja fil-pajjiżi rispettivi tagħhom, jew li huma professjonisti legali ta' kompetenza rikonoxxuta, b'għarfien speċjalizzat tad-dritt tal-Unjoni u tad-dritt internazzjonali pubbliku. Dawn il-persuni mhumiex membri, uffiċjali jew aġenti oħra tal-istituzzjonijiet tal-UE, tal-gvern ta' Stat Membru, jew tal-gvern tar-Renju Unit. Xi jfisser il-ftehim dwar l-Irlanda ta' Fuq? Il-laqgħa tal-lum tal-Kumitat Konġunt tfisser li l-Ftehim dwar il-Ħruġ, u l-Protokoll dwar l-Irlanda u l-Irlanda ta' Fuq b'mod partikolari, se jkunu operattivi fl-1 ta' Jannar 2021. Il-Protokoll jiggarantixxi li ma jkun hemm l-ebda fruntiera fiżika fuq il-gżira tal-Irlanda u li l-integrità tas-Suq Uniku tkun protetta. Minħabba li r-Renju Unit mhux se jkun imħejji għalkollox għal tmiem il-perjodu ta' tranżizzjoni, instabu għadd ta' soluzzjonijiet temporanji biex fl-ewwel ftit xhur tal-2021 jgħinu lill-impriżi u liċ-ċittadini fl-Irlanda ta' Fuq jadattaw għas-sitwazzjoni l-ġdida. Madankollu, il-partijiet ikkonċernati kollha fl-Irlanda ta' Fuq jenħtieġ ikomplu jippreparaw għall-bidliet li se jseħħu matul l-2021. X'se jiġri dwar il-VAT? Mill-1 ta' Jannar 2021, l-importazzjonijiet ta' prodotti mill-Gran Brittanja lejn Stat Membru tal-UE se jkunu soġġetti għall-VAT fl-Istat Membru kkonċernat, bir-rata li tapplika għall-provvisti tal-istess prodotti f'dak l-Istat Membru u ġeneralment se tkun pagabbli lill-awtoritajiet doganali fil-mument tal-importazzjoni. Il-prodotti li jkunu qed jiġu esportati lejn il-Gran Brittanja ġeneralment se jkunu eżentati mill-VAT, għalkemm il-kumpaniji jridu jkunu jistgħu jagħtu prova li l-prodotti ħarġu mill-UE. L-Istati Membri ġeneralment jibbażaw din il-prova fuq iċ-ċertifikazzjoni tal-ħruġ li l-uffiċċju doganali tal-esportazzjoni jagħti lill-esportatur. Kumpanija stabbilita fir-Renju Unit li twettaq tranżazzjonijiet taxxabbli fi Stat Membru tal-UE tista' tintalab minn dak l-Istat Membru biex taħtar rappreżentant tat-taxxa bħala l-persuna responsabbli għall-ħlas tal-VAT skont ir-regoli tal-UE dwar il-VAT. Ir-regoli tal-UE se jkomplu japplikaw fl-Irlanda ta' Fuq. Il-prodotti mibjugħa u ttrasportati lejn/mill-Irlanda ta' Fuq lejn/minn Stat Membru tal-UE se jiġu ttrattati l-istess bħall-prodotti kkummerċjati bejn fruntiera u oħra fl-UE. Prodotti li jidħlu jew joħorġu mill-Irlanda ta' Fuq lejn/minn pajjiż mhux tal-UE, inkluż il-bqija tar-Renju Unit, huma soġġetti għar-regoli tal-UE dwar il-VAT. X'ġie deċiż dwar il-“preżenza tal-UE” fl-Irlanda ta' Fuq? Skont il-Protokoll dwar l-Irlanda u l-Irlanda ta' Fuq, l-UE għandha d-dritt tkun preżenti matul kull attività relatata mal-implimentazzjoni tiegħu, bħal verifiki doganali u veterinarji mwettqa mill-awtoritajiet tar-Renju Unit. L-objettiv ġenerali tal-UE kien li jkun hemm fis-seħħ sett ta' arranġamenti prattiċi u operazzjonali li jippermettu lir-rappreżentanti tal-UE jwettqu b'mod effettiv il-kompiti tagħhom skont il-Protokoll. Il-Kumitat Konġunt illum adotta formalment l-arranġamenti ta' ħidma konkreti għal dan. Filwaqt li d-deċiżjoni tal-lum ma tammontax għall-istabbiliment ta' uffiċċju permanenti tal-UE fl-Irlanda ta' Fuq, is-soluzzjoni li nstabet se tipprovdi lill-UE l-kapaċitajiet meħtieġa biex tissorvelja li l-Protokoll jiġi implimentat b'mod korrett mill-awtoritajiet tar-Renju Unit fl-Irlanda ta' Fuq, u b'hekk tipproteġi l-integrità tas-Suq Uniku tal-UE. Fil-prattika, dan ifisser li l-UE tista' tkun fiżikament preżenti f'postijiet fejn il-prodotti u l-annimali jidħlu jew joħorġu mill-Irlanda ta' Fuq mill-portijiet jew mill-ajruporti. Ir-Renju Unit qabel li jipprovdi tagħmir u faċilitajiet adegwati, kif ukoll aċċess kontinwu u f'ħin reali għas-sistemi tal-IT u għall-bażijiet tad-data rilevanti tagħhom, kemm fil-post kif ukoll mill-bogħod. It-tħaddim ta' dawn id-drittijiet mhuwiex limitat b'mod partikolari għat-territorju tal-Irlanda ta' Fuq, iżda huwa relatat ma' kull attività mwettqa mill-awtoritajiet tar-Renju Unit fl-implimentazzjoni tal-Protokoll irrispettivament mill-post fejn jinsabu. X'se jiġri dwar il-mediċini? L-UE hija determinata li tiggarantixxi mhux biss livell għoli ta' protezzjoni tas-saħħa pubblika, iżda wkoll forniment kostanti ta' mediċini lejn l-Irlanda ta' Fuq u swieq żgħar oħra li tradizzjonalment jiddependu mill-Gran Brittanja jew permezz tagħha għall-forniment tal-mediċini. Dawn il-kunsiderazzjonijiet huma ta' importanza partikolari minħabba ċ-ċirkostanzi eċċezzjonali tal-pandemija tal-COVID-19. Peress li r-Renju Unit mhuwiex għalkollox imħejji għal tmiem il-perjodu ta' tranżizzjoni, l-UE qablet li matul it-12-il xahar wara li jintemm il-perjodu ta' tranżizzjoni, jibdew japplikaw soluzzjonijiet temporanji għall-importazzjoni ta' prodotti mediċinali fl-Irlanda ta' Fuq mill-Gran Brittanja, kif ukoll fi swieq żgħar oħra li tradizzjonalment jiddependu mill-Gran Brittanja jew permezz tagħha għall-forniment tal-mediċini. Dan l-approċċ, li se jiġi stabbilit f'aktar dettall f'Avviż tal-Kummissjoni, se jiggarantixxi forniment kostanti ta' mediċini mill-Gran Brittanja, mingħajr ma jitbaxxa l-istandard tal-protezzjoni tas-saħħa pubblika, għas-swieq kollha kkonċernati u jpoġġi lill-partijiet ikkonċernati kollha fit-triq it-tajba biex jiksbu konformità sħiħa matul l-2021. Is-soluzzjoni tikkonsisti fi tliet elementi: Bl-applikazzjoni ta' dan l-approċċ għal perjodu ta' mhux aktar minn 12-il xahar wara li jintemm il-perjodu ta' tranżizzjoni, l-UE għandha l-għan li tagħti lill-partijiet ikkonċernati rilevanti kollha biżżejjed żmien biex jadattaw għall-ħruġ tar-Renju Unit u biex jistabbilixxu rotot ġodda ta' forniment fejn meħtieġ, dejjem bl-assigurazzjoni ta' forniment kostanti ta' mediċini u livell għoli ta' protezzjoni tas-saħħa pubblika. X'ġie deċiż dwar “prodotti mhux f'riskju” li jidħlu fis-Suq Uniku? F'hiex tikkonsisti l-iskema tan-Negozjant ta' Fiduċja? Il-Kodiċi Doganali tal-Unjoni se japplika għall-prodotti kollha li jidħlu jew joħorġu mill-Irlanda ta' Fuq mill-1 ta' Jannar 2021. Dan jevita kull verifika u kontroll doganali fil-gżira tal-Irlanda. F'dak li jirrigwarda d-dazji doganali, id-dazji doganali tal-UE se japplikaw għall-prodotti li jidħlu fl-Irlanda ta' Fuq jekk ikun hemm riskju li dawn il-prodotti jidħlu fis-Suq Uniku tal-UE. Ma hu se jkun pagabbli l-ebda dazju doganali, madankollu, jekk il-prodotti li jidħlu fl-Irlanda ta' Fuq mill-bqija tar-Renju Unit ma jkunux f'riskju li jidħlu fis-Suq Uniku tal-UE. Il-Kumitat Konġunt illum stabbilixxa l-kundizzjonijiet biex prodott li jiddaħħal fl-Irlanda ta' Fuq jitqies li mhuwiex f'riskju li jidħol fl-UE u mhux se jkun soġġett għal ipproċessar kummerċjali fl-Irlanda ta' Fuq. Prodott ma jitqiesx li huwa soġġett għal ipproċessar kummerċjali meta: Prodott mhux se jitqies li jkun f'riskju li jidħol fis-Suq Uniku jekk: (i) id-dazju pagabbli skont it-Tariffa Doganali Komuni tal-Unjoni jkun daqs jew inqas mid-dazju pagabbli skont it-tariffa doganali tar-Renju Unit, jew (ii) l-importatur ikun Negozjant ta' Fiduċja li qed jimporta dak il-prodott biex ibigħu lil konsumaturi aħħarin li jkunu jinsabu fl-Irlanda ta' Fuq jew għall-użu finali tagħhom (inkluż fejn dak il-prodott kien soġġett għal ipproċessar mhux kummerċjali qabel il-bejgħ tiegħu lil konsumaturi aħħarin għall-użu finali tagħhom), u d-differenza bejn id-dazju pagabbli skont it-Tariffa Doganali Komuni tal-Unjoni u d-dazju pagabbli skont it-tariffa doganali tar-Renju Unit tkun inqas minn 3 % tal-valur doganali tal-prodott. Wieħed kif jikkwalifika bħala “Negozjant ta' Fiduċja”? In-negozjanti li jixtiequ jużaw l-iskema ta' negozjant ta' fiduċja jridu jippreżentaw applikazzjoni lill-awtoritajiet kompetenti tar-Renju Unit u jipprovdu evidenza li huma jikkonformaw mar-rekwiżiti stabbiliti fid-Deċiżjoni tal-Kumitat Konġunt. Ladarba jiġu vverifikati u awtorizzati mill-awtoritajiet tar-Renju Unit, in-negozjanti jridu jkomplu jikkonformaw mal-kundizzjonijiet jew jirriskjaw li l-awtorizzazzjoni tagħhom tiġi sospiża jew revokata. Fid-dawl taż-żmien qasir ta' tħejjija, il-ftehim jipprevedi l-possibbiltà li jinbeda reġim tan-negozjanti ta' fiduċja abbażi ta' awtorizzazzjonijiet proviżorji, mogħtija soġġetti għal ċerti kundizzjonijiet. In-negozjanti jistgħu jitolbu awtorizzazzjoni proviżorja matul l-ewwel xahrejn wara d-data tad-dħul fis-seħħ tad-Deċiżjoni tal-Kumitat Konġunt. Skont id-deċiżjoni dwar il-preżenza tal-Unjoni, l-UE se jkollha aċċess għal-lista ta' negozjanti ta' fiduċja u se tkun tista' tissorvelja mill-qrib l-implimentazzjoni tal-iskema. Kemm se ddum din is-soluzzjoni ta' “prodotti mhux f'riskju”? Dawn id-dispożizzjonijiet rigward “prodotti mhux f'riskju” mhux se jibqgħu japplikaw mill-1 ta' Awwissu 2024, kemm-il darba l-Kumitat Konġunt ma jiddeċidix qabel l-1 ta' April 2024 li dawn ikomplu japplikaw. Jekk isseħħ din is-sitwazzjoni, il-Kumitat Konġunt għandu l-kompitu li jsib soluzzjoni alternattiva mill-1 ta' Awwissu 2024. Jekk l-UE jew ir-Renju Unit iqisu li hemm devjazzjoni sinifikanti tal-kummerċ, jew frodi jew attivitajiet illegali oħra, Parti tista' tinforma lill-oħra l-oħra fil-Kumitat Konġunt sal-1 ta' Awwissu 2023, u l-Partijiet għandhom jagħmlu ħilithom biex isibu soluzzjoni aċċettabbli għat-tnejn. X'se jiġri fir-rigward tal-importazzjoni ta' prodotti tal-laħam mill-Gran Brittanja lejn l-Irlanda ta' Fuq? X'ġie deċiż dwar iz-zalzett? Sabiex tiġi evitata fruntiera fiżika fil-gżira tal-Irlanda, ċerti regoli tal-UE se jkomplu japplikaw fl-Irlanda ta' Fuq. Dan huwa l-każ għar-regoli tal-UE dwar is-sikurezza tal-ikel, li jipproteġu s-saħħa u s-sikurezza taċ-ċittadini. Għaldaqstant, waħda mill-konsegwenzi tal-Brexit hija li l-importazzjoni ta' ċerta kategorija ta' prodotti tal-laħam mill-Gran Brittanja lejn l-Irlanda ta' Fuq se tkun ipprojbita. Peress li r-Renju Unit mhuwiex għalkollox imħejji għal tmiem il-perjodu ta' tranżizzjoni, l-UE qablet li tippermetti l-importazzjoni ta' ċerti prodotti ta' laħam imkessaħ mill-Gran Brittanja lejn l-Irlanda ta' Fuq għal perjodu ta' sitt xhur biss. Dawn il-prodotti jkunu soġġetti għal għadd ta' kundizzjonijiet stretti. Dawn jinkludu li jiġi żgurat li dawn il-prodotti jkunu għalkollox allinjati mal-leġiżlazzjoni korrispondenti tal-UE, li jkunu soġġetti għal verifiki u kontrolli meta jidħlu fl-Irlanda ta' Fuq, li jkunu disponibbli biss għall-konsumaturi aħħarin fl-Irlanda ta' Fuq, filwaqt li jkunu ttikkettati kif suppost, u li ma jkunux jistgħu jiġu ttrasportati lejn l-UE. Il-partijiet ikkonċernati kollha huma mistennija jużaw dan iż-żmien b'mod effikaċi sabiex jadattaw il-katini ta' provvista għal-laħam imkessaħ mibjugħ fl-Irlanda ta' Fuq. X'se jiġri dwar iċ-ċertifikazzjoni tas-saħħa għall-prodotti tal-ikel? Peress li r-Renju Unit mhuwiex imħejji għalkollox għal tmiem il-perjodu ta' tranżizzjoni, l-UE qablet li għal perjodu ta' tliet xhur, l-importazzjoni ta' ċerti prodotti tal-ikel fl-Irlanda ta' Fuq mill-Gran Brittanja ma jkollhiex għalfejn tkun akkumpanjata minn ċertifikati simplifikati, sakemm jiġu ssodisfati ċerti kundizzjonijiet stretti. Dawn il-kundizzjonijiet se jiggarantixxu li jkun jista' jitħaddem ċertu livell ta' kontroll fuq dawn l-importazzjonijiet u se jgħinu lill-partijiet ikkonċernati jistabbilixxu katini ta' provvista ġodda għall-prodotti tal-ikel. Se jkunu meħtieġa dikjarazzjonijiet tal-esportazzjoni għall-prodotti esportati mill-Irlanda ta' Fuq lejn il-Gran Brittanja? Skont il-Protokoll, ir-regoli u l-proċeduri doganali tal-UE se jkomplu japplikaw fl-Irlanda ta' Fuq. Il-Gran Brittanja mhux se tibqa' tifforma parti mit-territorju doganali tal-UE mill-1 ta' Jannar 2021. Dan ifisser li l-formalitajiet doganali meħtieġa għall-movimenti ta' prodotti bejn l-Irlanda ta' Fuq u l-Gran Brittanja huma l-istess bħal dawk li japplikaw għall-movimenti ta' prodotti lejn/minn kull Stat Membru tal-UE lejn pajjiż mhux tal-UE. Madankollu, għal ċerti prodotti, ir-rekwiżiti, inklużi d-data jew id-dikjarazzjonijiet tal-esportazzjoni, jistgħu jiġu pprovduti lill-awtoritajiet doganali bl-użu ta' mezzi alternattivi, b'mod partikolari l-laneċ. Filwaqt li tiġi ffaċilitata l-konsenja tagħhom, l-informazzjoni li tirriżulta minn dawn ir-rekwiżiti trid tkun ekwivalenti għad-dikjarazzjonijiet tal-esportazzjoni. X'inhu xogħol il-bord tal-arbitraġġ tal-Ftehim dwar il-Ħruġ u kif ġiet ikkonkordata l-lista tal-arbitri? F'każ ta' tilwima rigward l-interpretazzjoni tal-Ftehim dwar il-Ħruġ, l-UE jew ir-Renju Unit jistgħu jirreferu t-tilwima għal arbitraġġ vinkolanti. F'dawn il-każijiet fejn it-tilwim jinvolvi kwistjoni ta' liġi tal-UE, il-bord tal-arbitraġġ għandu l-obbligu li jirreferi l-kwistjoni lill-Qorti tal-Ġustizzja tal-Unjoni Ewropea (QtĠ-UE) għal deċiżjoni vinkolanti. Id-Deċiżjoni tal-bord tal-arbitraġġ se tkun vinkolanti fuq l-Unjoni u r-Renju Unit. F'każ ta' nuqqas ta' konformità, il-bord tal-arbitraġġ jista' jimponi somma f'daqqa jew pagament ta' penali li jitħallas lill-parti li ġarrbet id-dannu. Kuntest Ir-Renju Unit ħareġ mill-Unjoni Ewropea fil-31 ta' Jannar 2020. Ma għadux Stat Membru tal-Unjoni Ewropea. Sar qbil dwar perjodu ta' żmien limitat bħala parti mill-Ftehim dwar il-Ħruġ u se jdum sal-31 ta' Diċembru 2020. Sa dakinhar, it-trattati tal-UE u l-liġi tal-UE jibqgħu japplikaw fir-Renju Unit. Il-Protokoll dwar l-Irlanda u l-Irlanda ta' Fuq, li jifforma parti integrali mill-Ftehim dwar il-Ħruġ, ukoll daħal fis-seħħ fl-1 ta' Frar 2020. Il-biċċa l-kbira tad-dispożizzjonijiet sostantivi tiegħu jsiru applikabbli biss wara tmiem il-perjodu ta' tranżizzjoni, jiġifieri mill-1 ta' Jannar 2021. Għal aktar informazzjoni Stqarrija għall-istampa Aktar informazzjoni dwar il-ħruġ tar-Renju Unit mill-Unjoni Ewropea u l-Ftehim dwar il-Ħruġ